Polisiekommissaris dalk vervolgLt.genl. Khomotso Phahlane (Foto: eNCA/ Lenyaro Sello) Genl. Khomotso Phahlane, die waarnemende nasionale polisiekommissaris, is glo na die Onafhanklike Polisieondersoekdirektoraat (Opod) se kantore ontbied om ŉ waarskuwingsverklaring af te lê in verband met ŉ aanklag van dwarsboming van die gereg. ŉ Waarskuwingsverklaring is deel van die proses wat daartoe kan lei dat Phahlane vervolg word. Dit sal egter van die Nasionale Vervolgingsgesag (NVG) afhang of hy amptelik aangekla sal word of nie. News24 het berig Phahlane sal vandag die waarskuwingsverklaring by Opod se kantore aflê. Volgens die nuusagentskap hou die verklaring verband met ŉ luukse huis wat Phahlane vir homself in die Sable Hills-landgoed in die noorde van Pretoria laat bou het. Opod ondersoek glo hoe Phahlane, wat sy lewe lank nog ŉ polisiebeampte is, dit kan bekostig om die huis, wat glo ongeveer R8 miljoen werd is, te bou. News24 berig Phahlane kan moontlik van dwarsboming van die gereg aangekla word, omdat hy na bewering getuies in die ondersoek gekontak het. Van die ondersoekers in die saak het ook glo doodsdreigemente ontvang. Robbie Raburabu, Opod-woordvoerder, het alle navrae na sy kollega, Moses Dlamini, verwys. Dlamini kon egter nie telefonies bereik word nie. Brig. Mashadi Selepe, Phahlane se woordvoerder, het gesê die SAPD respekteer die mandaat van Opod om enige lid van die polisiediens te ondersoek, ongeag watter lid dit mag wees. “Die waarnemende nasionale polisiekommissaris verwelkom enige ondersoek na bewerings teen hom wat binne die grense van die wet uitgevoer word. Dit is jammer dat sulke ondersoeke en bewerings deur die media gedoen word met die blote doel om die waarnemende polisiekommissaris se reputasie en beeld skade te doen.” Indien Phahlane vervolg word, sal hy die vierde agtereenvolgende nasionale polisiekommissaris wees wat tydens hul termyn by oortredings betrek word. Dit sluit Jackie Selebi, Bheki Cele en Riah Phiyega in.